Fenerbahce vil gerne have fingrene i AaB's Nicklas Helenius.

AaB-topscoreren Nicklas Helenius kan være på vej til tyrkisk fodbold. Ifølge det tyrkiske medie HTSpor er Helenius et meget varmt transferemne for storklubben Fenerbahce, beretter tipsbladet.dk. Tyrkiske Fenerbahce skulle angiveligt være meget interesserede i at hente den hårdtsparkende nordjyde med de otte sæsonmål til klubben. Der meldes om en forholdsvis lille pris på 1,5 millioner euro, som svarer til 11 millioner kroner. Selvom prisen lyder lige til den billige side, så skulle interessen fra Fenerbahce være reel nok. Helenius var i sommer også interessant for blandt andre Sheffield Wednesday. Nicklas Helenius har flere gange fortalt, at han nok senest til sommer vil være fortid i AaB. Angriberen har kontraktudløb i sommeren 2014.